A ออกหุ้นกู้ 400 ลบ. ชูดบ. 6.25% ลุยขายสถาบัน – รายใหญ่ 1 – 5 ต.ค.นี้
A ออกหุ้นกู้ 400 ลบ. อายุ 1 ปี ครบกำหนดไถ่ถอน พ.ศ. 2565 ดอกเบี้ยคงที่ 6.25% ต่อปีตลอดอายุหุ้นกู้ ลุยขายสถาบัน - รายใหญ่ 1 - 5 ต.ค.นี้ เล็งนำเงินชำระคืนหนี้และใช้เป็นทุนหมุนเวียนกิจการ

26 ส.ค. 2564

บริษัท อารียา พรอพเพอร์ตี้ จำกัด (มหาชน) หรือ A ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้มีประกันของบริษัท ครั้งที่ 3/2564 มูลค่าไม่เกิน 400 ล้านบาท อายุ 1 ปี ครบกำหนดไถ่ถอน พ.ศ. 2565 อัตราดอกเบี้ยคงที่ 6.25% ต่อปีตลอดอายุหุ้นกู้
โดยบริษัทจะเสนอขายหุ้นกู้ดังกล่าวให้แก่ผู้ลงทุนสถาบัน และ/หรือ ผู้ลงทุนรายใหญ่ ในช่วงวันที่ 1 และ 4 – 5 ต.ค. 2564 ผ่านผู้จัดการการจัดจำหน่ายหุ้นกู้ ได้แก่ บล.เมอร์ชั่น พาร์ทเนอร์, บล.หยวนต้า (ประเทศไทย), บล.เคทีบีเอสที, บล.คันทรี่ กรุ๊ป, บล.เอเอสแอล และ บล.บียอนด์
นอกจากนี้บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้ “BB-” แนวโน้มอันดับเครดิต “คงที่” เมื่อวันที่ 20 ต.ค.2563
สำหรับวัตถุประสงค์การใช้เงินเพื่อชำระคืนหุ้นกู้ชุดเดิมที่จะครบกำหนดไถ่ถอนในวันที่ 19 ต.ค.2564 และเพื่อชำระคืนหนี้จากบริษัทอื่น และสถาบันการเงิน และ/หรือนำไปใช้เป็นเงินทุนหมุนเวียนของบริษัท
 
 